BODOLAND रादाब बाक्सा 13 अक्टबर 2021: मुलुगनां साग्लोबसारनाय करना भाइरासनि थाखाय गोबाव सम फुजा, मेला फोरबो खुंफुंनो हायैयाव सावथुन दिन्थिफुंनाय आरो हारिमु दिन्थिफुंनाय बायदिफोरा बन्द जानानै थाबोनांदों । नाथाय दिनैनि समाव हाथाइ बाजार, टाउन, रेल ष्टेसन ,सपिं मल, पूजा फोरबो, फरायसालि, मावखुलि बायदिफोरा खुलिनानै जेरैबो गेदारिं जानाय समावबो नाथाय सावथुन मुलुगनि मेथाइ रोजाबगिरि आरो सावथुन दिन्थिगिरिफोरनि थाखाय दिनैनि समावबो सावथुन दिन्थिनाय आरो हारिमु मोनाबिलि दिन्थिफुंनाय बायदिखौ आसाम सरकारा दासिमबो खाबु होआखै । आसामनि माखासे थावनिफोराव उप्रा बिसायख’थिनि थाखाय बिसायखटि फोसावदिंनाय बायदियाव गोबां रोजा रोजा सुबुंनि बाना खालामनो हादों नाथाय सावथुन दिन्थिफुंनाय आरो हारिमु दिन्थिफुंनाय बायदियाव अरदार होआखै । गिबि मन्त्रि हिमन्त बिस्व सर्मा बिथांमोना उफ्रा बिसाखटिनि थाखाय रोजा रोजा सुबुंनि बाना खालामनानै बिसायखटि फोसावदिंनो हायोब्ला मानो सावथुन दिन्थिनाय आरो हारिमु दिन्थिफुंनाय बायदिखौ जाइगा होआखै बेखौ नोजोर लाखिनानै सावथुन मुलुगनि सुबुंफोरनो सावथुन दिन्थिनाय आरो हारिमु दिन्थिफुंनो अरदार मोननांगौनि थाखाय मिरु BCAA नि गाहाइ नेहाथारि गुरुपबिट्र बर आरो बर सावथुन मुलुगनि प्रदिउसार एसियेसिसेननि आफादगिरि पंकज लाहारी बिथांमोना दिनै बाक्सा जिल्ला बेंगिरिनिसिम गोसोखां बिलाइ गथायदों ।